ભારતમાં નેટ ન્યુટ્રાલિટી અંગેના કાયદા, નિયમો કે વિસ્તૃત સમજૂતીનો જોઈએ તેટલો પ્રસાર નહોતો એટલે ટેલિકોમ કંપની એરટેલે નેટ ન્યુટ્રાલિટી પર સૌથી પહેલો ભારતમાં પ્રહાર કર્યો. એરટેલે ડિસેમ્બર,૨૦૧૪માં એવો નિર્ણય જાહેર કર્યો કે તેમના ઈન્ટરનેટ માધ્યમથી વપરાતી સ્કાઇપ, વૉટ્સએપ કૉલ, ફેસબુક કૉલ કે પછી આઈમો જેવી વોઈસ કૉલ સેવા મેળવવા માટે ગ્રાહકોને વધારાનો ચાર્જ ચૂકવવો પડશે, કારણ કે આ બધી નિઃશુલ્ક સેવાઓના કારણે તેમની ટેલિકોમ સેવાઓ પર અસર પડતી હતી. વૉટ્સએપ કે સ્કાઈપ પર મફતમાં વાત થઈ જતી હોવાથી લોકો સામાન્ય કૉલ પર વાત ન કરે તે દેખીતું છે. એરટેલના આ નિર્ણયથી જ લોકોને નેટ ન્યુટ્રાલિટી અંગે જાણ થઈ અને તેનાથી થનારા સંભવિત ફાયદા- નુકસાન અંગે જાણવા ઉત્સુક બન્યા. જો કે ત્યારે ભારતમાં નેટ ન્યુટ્રાલિટી અંગે કોઈ ચોક્કસ કાયદો ન હોવાથી એરટેલનું આ પગલું નેટ ન્યુટ્રાલિટી વિરુદ્ધ હશે પરંતુ કાયદા વિરુદ્ધનું નહોતું.